62023TJ1189_RES
Vec T‑1189/23
Identité et Démocratie Parti (ID Parti)
proti
Úradu pre európske politické strany a európske politické nadácie
Rozsudok Všeobecného súdu (šiesta rozšírená komora) z 10. septembra 2025
„Inštitucionálne právo – Úrad pre európske politické strany a európske politické nadácie – Rozhodnutie o uložení finančnej sankcie politickej strane – Článok 27 ods. 2 písm. a) bod vi) nariadenia (EÚ, Euratom) č. 1141/2014 – Mimozmluvná zodpovednosť“
Právo Európskej únie – Štatút a financovanie európskych politických strán a európskych politických nadácií – Finančné sankcie uložené Úradom pre európske politické strany a európske politické nadácie – Sankcia uložená politickej strane za úmyselné poskytnutie nepravdivých informácií – Pojem úmyselné poskytnutie nepravdivých informácií – Ponechanie príspevkov politickou stranou na sociálnych sieťach, v ktorých je bývalý člen jej predsedníctva uvedený ako súčasný člen predsedníctva, a to s vedomím nesprávnosti týchto príspevkov – Vylúčenie
[Nariadenie Európskeho parlamentu a Rady č. 1141/2014, článok 27 ods. 2) písm. a) bod vi)]
(pozri body 74 – 100, 102 – 110, 117)
Zhrnutie
Všeobecný súd, na ktorý bola podaná žaloba o neplatnosť a o náhradu škody, ktorej čiastočne vyhovel, rozhodol po prvýkrát o rozhodnutí Úradu pre európske politické strany a európske politické nadácie (ďalej len „Úrad“), ktorým tento Úrad uložil finančnú sankciu podľa článku 27 nariadenia č. 1141/2014 (
1
).
Žalobca, Patriotes.eu, predtým Identité et Démocratie Parti (ID Parti), je zaregistrovaný ako európska politická strana. Dňa 9. marca 2022 zaslal Úradu list, v ktorého prílohe bol najmä aktualizovaný zoznam členov jeho predsedníctva, na ktorom sa od 16. februára 2022 už nenachádzalo meno jedného z jeho členov (ďalej len „dotknutý člen predsedníctva“). Keďže však táto zmena nebola okamžite zohľadnená na internetovej stránke a sociálnych sieťach žalobcu, Úrad mu 23. marca 2023 zaslal žiadosť o informácie o nezrovnalostiach medzi oznámením z 9. marca 2022 na jednej strane a údajmi na jeho internetovej stránke a sociálnych sieťach na druhej strane.
Po viacerých výmenách informácií začal Úrad 14. júna 2023 vyšetrovanie voči žalobcovi z dôvodu potenciálne nepresných informácií o zložení jeho predsedníctva. Listom z 28. septembra 2023 žalobca po tom, čo sprístupnil novú internetovú stránku, ktorá už neodkazuje na dotknutého člena predsedníctva, oznámil Úradu, že bolo rozhodnuté ponechať na sociálnych sieťach príspevky, v ktorých bol dotknutý člen uvádzaný ako súčasný člen jeho predsedníctva.
Rozhodnutím z 25. októbra 2023 (ďalej len „napadnuté rozhodnutie“) Úrad uložil žalobcovi finančnú sankciu na základe článku 27 ods. 2 písm. a) bodu vi) nariadenia č. 1141/2014 z dôvodu, že žalobca ponechal na sociálnych sieťach nepresné príspevky uvádzajúce dotknutého člena predsedníctva ako súčasného člena jeho predsedníctva, hoci to tak už nebolo.
Posúdenie Všeobecným súdom
Všeobecný súd v prvom rade vyložil článok 27 ods. 2 písm. a) bod vi) nariadenia č. 1141/2014. Na účely prejednávanej veci obmedzil výklad tohto ustanovenia na prípady, keď dotknutá európska politická strana v ktoromkoľvek období úmyselne poskytla nepravdivé informácie.
Predovšetkým, pokiaľ ide o doslovný výklad, Všeobecný súd po prvé konštatoval, že toto ustanovenie nespresňuje adresáta alebo spôsob predloženia nepravdivých informácií. Uviedol však, že výraz „poskytnutý“ použitý v tomto ustanovení odkazuje v obvyklom význame bežného jazyka na myšlienku prezentácie, oznámenia alebo predloženia toho, čo sa vyžaduje. Okrem toho v spojení so slovom „informácie“ je tento výraz použitý v iných ustanoveniach nariadenia č. 1141/2014 (
2
) ako odkaz na predloženie informácií požadovaných v procesnom rámci európskymi politickými stranami a európskymi politickými nadáciami rôznym príslušným orgánom. Naproti tomu, keď nariadenie č. 1141/2014 odkazuje na predloženie informácií verejnosti, používa výraz „byť prístupné“ (
3
), a pri spracúvaní informácií určených na zverejnenie na internete sú použité pojmy „k dispozícii online“ a „zverejní“ (
4
). Výraz „poskytla nepravdivé informácie“ použitý v článku 27 ods. 2 písm. a) bode vi) nariadenia č. 1141/2014 tak odkazuje na myšlienku prezentovať, oznámiť alebo predložiť nepravdivé požadované informácie.
Po druhé Všeobecný súd poznamenal, že príslovka „úmyselne“ odkazuje v obvyklom význame bežného jazyka na úkon uskutočnený s úmyslom alebo zámerne, takže slovné spojenie „úmyselne poskytla nepravdivé informácie“ podporuje výklad, podľa ktorého si európska politická strana v čase prezentovania, oznámenia alebo predloženia požadovaných informácií uvedomuje ich nesprávnosť, ale úmyselne sa rozhodne ich prezentovať, oznámiť alebo predložiť.
Nakoniec zdôraznil, že výraz „v ktoromkoľvek období“ v obvyklom význame bežného jazyka naznačuje, že k niečomu môže dôjsť v ktoromkoľvek okamihu počas daného obdobia. V tomto kontexte tento výraz vedie k výkladu, podľa ktorého sa európska politická strana kedykoľvek rozhodne úmyselne prezentovať, oznámiť alebo predložiť nepravdivé požadované informácie.
Tieto úvahy teda hovoria v prospech doslovného výkladu článku 27 ods. 2 písm. a) bodu vi) nariadenia č. 1141/2014, podľa ktorého sa toto ustanovenie uplatňuje na prípady, keď sa európska politická strana kedykoľvek úmyselne rozhodne prezentovať, oznámiť alebo predložiť nepravdivé požadované informácie, pričom si je vedomá ich nesprávnosti.
V rámci kontextuálneho výkladu potom Všeobecný súd pripomenul, že po prvé z nariadenia č. 1141/2014, ktoré upravuje právny a finančný rámec pre európske politické strany, vyplýva, že európske politické strany sú povinné poskytnúť Úradu informácie, a to tak na účely registrácie, ako aj počas celej ich existencie, o podmienkach registrácie a ustanoveniach týkajúcich sa riadenia, ktoré súvisia najmä so stanovami, ale tiež o ich finančnej situácii, a to najmä predložením svojej ročnej účtovnej závierky, správy o externom audite, ako aj zoznamu darcov a prispievateľov a ich príslušných darov a príspevkov.
Po druhé Všeobecný súd poznamenal, že na jednej strane Úrad vytvorí a spravuje register európskych politických strán a európskych politických nadácií (
5
), ktorý obsahuje informácie, údaje a dokumenty predložené spolu so žiadosťami o registráciu, ako aj tie, ktoré sú poskytnuté neskôr. (
6
) Tento register poskytuje verejnú službu v záujme transparentnosti, zodpovednosti a právnej istoty a Úrad ho vedie tak, aby umožňoval primeraný prístup k informáciám, ktoré obsahuje, a ich osvedčovanie. (
7
) Na druhej strane Všeobecný súd konštatoval, že Parlament na internetovej stránke zverejní stanovy všetkých európskych politických strán, dokumenty predložené ako súčasť ich žiadosti o registráciu a všetky zmeny oznámené v tejto súvislosti, ako aj ich ročné účtovné závierky a správy o externom audite, mená ich darcov a oznámené zodpovedajúce dary od týchto darcov alebo ich oznámené príspevky. (
8
) Z ustanovení nariadenia č. 1141/2014 (
9
) teda vyplýva, že informácie o európskych politických stranách, najmä tie považované za závažný verejný záujem, musia príslušné orgány, medzi ktoré patrí Úrad, sprístupniť verejnosti, aby k nim verejnosť mala primeraný prístup. Naproti tomu toto nariadenie nestanovuje žiadnu povinnosť európskych politických strán sprístupňovať informácie verejnosti.
Nakoniec Všeobecný súd uviedol, že za iné druhy porušení uvedených v článku 27 ods. 2 písm. a) bodu vi) nariadenia č. 1141/2014, ako je úmyselné neposkytnutie informácií európskymi politickými stranami alebo existencia vážnych opomenutí alebo skreslení v ich ročných účtovných závierkach, sa stanovujú sankcie v prípade, že tieto strany nedodržiavajú požiadavky týkajúce sa oznamovania informácií príslušným orgánom.
Vyššie uvedené skutočnosti svedčia v prospech kontextuálneho výkladu článku 27 ods. 2 písm. a) bodu vi) nariadenia č. 1141/2014, podľa ktorého sa toto ustanovenie uplatňuje na prípady, keď európska politická strana úmyselne poskytne nepravdivé informácie príslušným orgánom, medzi ktoré patrí Úrad.
Napokon, pokiaľ ide o teleologický výklad, Všeobecný súd po prvé uviedol, že konečným cieľom nariadenia č. 1141/2014 je posilniť európske politické povedomie a európsku zastupiteľskú demokraciu. (
10
) Okrem toho uviedol, že posilnenie transparentnosti európskych politických strán (
11
) a posilnenie ich zodpovednosti (
12
) patria tiež medzi ciele sledované týmto nariadením.
Po druhé Všeobecný súd konštatoval, že prijatím nariadenia č. 1141/2014 chcel normotvorca dosiahnuť vyššie uvedené ciele zavedením regulačného rámca, ktorý zabezpečí, aby informácie týkajúce sa európskych politických strán považované za závažný verejný záujem boli príslušnými orgánmi sprístupnené verejnosti s cieľom umožniť jej primeraný prístup k týmto informáciám a účinný dohľad nad činnosťou týchto strán.
Z teleologického výkladu článku 27 ods. 2 písm. a) bodu vi) nariadenia č. 1141/2014 preto vyplýva, že toto ustanovenie sa uplatňuje na prípady, keď európska politická strana úmyselne poskytne príslušným orgánom nepravdivé informácie v takom regulačnom rámci.
Vzhľadom na uvedené skutočnosti Všeobecný súd rozhodol, že článok 27 ods. 2 písm. a) bod vi) nariadenia č. 1141/2014 sa má v rozsahu, v akom sa týka prípadov, keď dotknutá európska politická strana v ktoromkoľvek období úmyselne poskytla nepravdivé informácie, vykladať v tom zmysle, že sa uplatňuje na prípady, keď taká strana úmyselne poskytne nepravdivé informácie príslušným orgánom, medzi ktoré patrí Úrad, v rámci povinností, ktoré jej vyplývajú z uvedeného nariadenia.
V druhom rade Všeobecný súd skúmal, či Úrad v prejednávanej veci správne uložil finančnú sankciu podľa článku 27 ods. 2 písm. a) bodu vi) nariadenia č. 1141/2014. V tejto súvislosti Všeobecný súd konštatoval, že Úrad uložil žalobcovi finančnú sankciu na základe tohto ustanovenia z dôvodu, že žalobca ponechal na sociálnych sieťach príspevky uvádzajúce dotknutého člena predsedníctva ako súčasného člena jeho predsedníctva, a to s vedomím ich nesprávnosti. Na jednej strane pritom zdôraznil, že toto ustanovenie sa uplatňuje na prípady, keď európska politická strana úmyselne poskytne Úradu nepravdivé informácie v rámci povinností, ktoré jej vyplývajú z uvedeného nariadenia. Na druhej strane z jeho znenia vyplýva, že uvedené ustanovenie sa uplatňuje na prípady, keď európska politická strana úmyselne „poskytne“ nepravdivé informácie. Sloveso „ponechať“, ktoré v obvyklom význame bežného jazyka znamená „uchovávať“, „trvalo zachovávať“ alebo „nemeniť“, však nemá rovnaký rozsah ako sloveso „poskytovať“, ktoré odkazuje najmä na myšlienku prezentácie, oznámenia alebo predloženia toho, čo sa vyžaduje.
Vzhľadom na tieto úvahy dospel Všeobecný súd k záveru, že Úrad sa tým, že uložil žalobcovi finančnú sankciu na základe článku 27 ods. 2 písm. a) bodu vi) nariadenia č. 1141/2014 z dôvodu, že žalobca ponechal na sociálnych sieťach príspevky uvádzajúce dotknutého bývalého člena predsedníctva ako súčasného člena jeho predsedníctva, a to s vedomím ich nesprávnosti, dopustil nesprávneho právneho posúdenia. Preto napadnuté rozhodnutie zrušil.
Všeobecný súd naopak zamietol návrhy žalobcu na náhradu škody.
(
1
)	Nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (Ú. v. EÚ L 317, 2014, s. 1).
(
2
)	Pozri najmä článok 23 ods. 4, článok 24 ods. 4 prvý pododsek, článok 25 ods. 6 alebo článok 29 ods. 1 nariadenia č. 1141/2014.
(
3
)	Odôvodnenie 41 nariadenia č. 1141/2014.
(
4
)	Článok 7 ods. 1 a článok 32 nariadenia č. 1141/2014.
(
5
)	Článok 7 ods. 1 nariadenia č. 1141/2014.
(
6
)	Odôvodnenie 2 a článok 1 delegovaného nariadenia Komisie (EÚ, Euratom) 2015/2401 z 2. októbra 2015 o obsahu a fungovaní registra európskych politických strán a európskych politických nadácií (Ú. v. EÚ L 333, 2015, s. 50).
(
7
)	Odôvodnenie 4 delegovaného nariadenia 2015/2401.
(
8
)	Článok 32 ods. 1 písm. a) a d) až f) nariadenia č. 1141/2014.
(
9
)	Pozri najmä odôvodnenie 33 nariadenia č. 1141/2014.
(
10
)	Odôvodnenia 1 a 23 nariadenia č. 1141/2014.
(
11
)	Odôvodnenia 24, 33, 34 a 38 nariadenia č. 1141/2014.
(
12
)	Odôvodnenia 26 a 33 nariadenia č. 1141/2014.